SET ปิดเช้าพุ่งกระฉูดกว่า 18 จุด รับงบแบงก์ Q2 โตเกินคาด
SET ปิดเช้าพุ่งกระฉูดกว่า 18 จุด รับงบแบงก์ Q2 โตเกินคาด โดยดัชนีปิดเช้านี้ที่ระดับ 1,665.02 จุด เพิ่มขึ้น 18.13 จุด หรือ 1.10% มูลค่าการซื้อขาย 3.11 หมื่นลบ.
20 ก.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (20 ก.ค.) ระดับ 1,665.02 จุด เพิ่มขึ้น 18.13 จุด หรือ 1.10% มูลค่าการซื้อขาย 3.11 หมื่นลบ.
ด้าน นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยเช้านี้ปรับตัวขึ้นโดดเด่นกว่าตลาดหุ้นในภูมิภาค ปัจจัยหลักมาจากแรงซื้อหุ้นในกลุ่มแบงก์ หลังผลประกอบการไตรมาส 2/61 ที่ออกมาดีกว่าตลาดคาดการณ์
ทั้งนี้ ฝ่ายวิจัยได้ประเมินกลุ่มธนาคารพาณิชย์ไว้ว่า ผลประกอบการที่ออกมาดีส่วนใหญ่มาจากกำไรในส่วนอื่น เช่น กำไรจากการเงินลงทุน กำไรจากอัตราแลกเปลี่ยนเงินตรา (FX) และเงินปันผลรับ ซึ่งไม่ได้ส่งผลให้มีการปรับประมาณการของกลุ่มขึ้น แต่กลับมีการปรับประมาณการลงในหุ้นบางตัว อย่าง SCB และ TMB จากแนวโน้มค่าใช้จ่ายการดำเนินงานที่น่าจะอยู่ในระดับสูงต่อไปในช่วงครึ่งปีหลัง อย่างไรก็ตามผลประกอบการกลุ่มแบงก์ที่ออกมานั้น ยังไม่เห็นภาพที่จะทำให้ประมาณการ EPS ของตลาดถูกปรับขึ้น ซึ่งราคาหุ้นในกลุ่มแบงก์ที่ปรับขึ้นในครั้งนี้น่าจะเป็นผลกระทบเชิงบวกในระยะสั้น ๆ เท่านั้น
สำหรับแนวโน้มการลงทุนในช่วงบ่ายนี้ นายณัฐชาต กล่าวว่า ดัชนีฯคงจะปรับตัวขึ้นได้ในกรอบจำกัด หลังจากที่ช่วงเช้าได้ปรับตัวขึ้นไปค่อนข้างแรง พร้อมให้แนวต้าน 1,670 จุด ส่วนแนวรับ 1,645 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT     มูลค่าการซื้อขาย 3,410.33 ล้านบาท ปิดที่ 51 บาท เพิ่มขึ้น 1.50 บาท
KBANK      มูลค่าการซื้อขาย 3,086.42 ล้านบาท ปิดที่ 207 บาท เพิ่มขึ้น 8.50 บาท
BBL     มูลค่าการซื้อขาย 1,695.47 ล้านบาท ปิดที่ 195.50 บาท เพิ่มขึ้น 2.50 บาท
TMB    มูลค่าการซื้อขาย 1,281.50 ล้านบาท ปิดที่ 2.26 บาท ลดลง 0.12 บาท
CPALL    มูลค่าการซื้อขาย 1,218.01 ล้านบาท ปิดที่ 74.75 บาท ลดลง 0.75 บาท